Broj: 711-I-1870-M-155/23-02-21

Zagreb, 14. rujna 2023.

 **ŽELJKO REINER**

**potpredsjednik Hrvatskog sabora**

**Predmet: mišljenje na zahtjev obveznika** **Željka Reinera, potpredsjednika Hrvatskog sabora** - **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 31. kolovoza 2023. pod brojem 711-U-6780-M-155/23-01-25 zaprimilo je zahtjev za mišljenje koji je podnio obveznik Željko Reiner, potpredsjednik Hrvatskog sabora.

Obveznik u zahtjevu za mišljenjem Povjerenstva navodi kako je na izborima za zastupnike u Hrvatski sabor, održanim 5. srpnja 2020. izabran za zastupnika u l. izbornoj jedinici te da je mandat zastupnika počeo obnašati 22. srpnja 2020., kada je izabran za potpredsjednika Hrvatskog sabora u X. sazivu.

Obveznik nadalje navodi kako do 30. rujna 2023. ima ugovor o radu kao liječnik specijalist sa KBC Zagreb, dok u Hrvatskom saboru ne prima za svoj rad naknadu.

Međutim od 1. listopada 2023. obveznik planira profesionalno obnašati dužnost zastupnika, te primati punu plaću u Hrvatskom saboru. Uz to, ukoliko mu Povjerenstvo da pozitivno mišljenje, planira nastaviti raditi kao liječnik u Zavodu za bolesti metabolizma KBC Zagreb u smanjenom opsegu.

Sukladno članku 17. stavku 2. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) obveznik traži mišljenje Povjerenstva bi li povremeno obavljanje poslova liječnika specijaliste u KBC Zagreb u trajanju od 8 sati tjedno predstavljalo povredu odredbi Zakona o sprječavanjusukoba interesa ili bi moguće utjecalo na zakonito obnašanje javne dužnosti na koju je izabran. naglašavajući, kako njegove eventualno preuzete liječničke obveze ni na koji način ne bi utjecale na redovitost i pravodobnost izvršavanja obveza i ovlasti dužnosti potpredsjednika Hrvatskog sabora.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 24. sjednici održanoj 14. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u posljednju podnesenu imovinsku karticu obveznika, utvrđeno je kako Željko Reiner poslove potpredsjednika Hrvatskog sabora obavlja volonterski.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno navedenom, pored profesionalnog obnašanja javne dužnosti, obveznici mogu privremeno i povremeno obavljati druge poslove najviše 40 sati mjesečno.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12. i 102/14., 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja. Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Slijedom navedenog sukladno članku 17. stavku 2. ZSSI-a, obveznik Željko Reiner može istovremeno uz profesionalno obnašanje dužnosti zastupnika u Hrvatskom saboru, povremeno obavljati poslove liječnika specijaliste u KBC Zagreb do najviše 40 sati mjesečno s obzirom da se ne bi radilo o stalnom i redovitom obavljanju zanimanja.

Odredbe članka 3. i članka 4. Zakona o pravima i dužnostima zastupnika u Hrvatskom saboru,Povjerenstvo u ovom slučaju tumači kao lex specialis, te sukladno istima, ukoliko bi dužnosnik Željko Reiner za poslove liječnika specijaliste u KBC Zagreb primao plaću, tada ne bi mogao primati punu plaću, već razliku plaće na temelju obnašanja zastupničke dužnosti ako je plaća koju bi ostvario kao zastupnik u Hrvatskom saboru bila veća od plaće koju bi ostvarivao obavljanjem poslova liječnika specijaliste u KBC Zagreb.

Ukoliko bi poslove liječnika specijaliste u KBC Zagreb obveznik obavljao privremeno i povremeno, ali bez zasnivanja radnog odnosa, već temeljem ugovora o djelu odnosno drugog ugovora, u tom slučaju mogao bi primati punu plaću kao predsjednik Hrvatskog sabora i dodatnu naknadu za povremeno obavljanje poslova liječnika specijaliste u KBC Zagreb.

Upućuje se obveznika da temeljem članka 17. stavka 4. naknade koje primi dužan prijaviti u imovinskoj kartici.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Željku Reineru, elektroničkom dostavom
2. Objava na internetskoj stranici Povjerenstva
3. Pismohrana